Theo H. Florin

Theo H. Florin (Theo Florin, vlastným menom Teodor Herkeľ; * 10. apríl 1908, Dolný Kubín† 11. marec 1973, tamže) bol slovenský básnik, novinár a diplomat.

Životopis 
Prvé práce začal tvoriť a publikovať už počas štúdia v Dolnom Kubíne (1923), neskôr pôsobil ako publicista a redaktor. V období hospodárskej krízy odišiel do zahraničia a postupne pôsobil v Juhoslávii, Francúzsku, Španielsku, Portugalsku, dnešnom Maroku a od roku 1940 v britskom Londýne. Od roku 1945 do roku 1948 pôsobil v diplomatických službách v Paríži a Washingtone. Neskôr pracoval ako osobný tajomník ministra zahraničných vecí ČSR Vladimíra Clementisa. Bol vyšetrovaný a neskôr rehabilitovaný a až do svojej smrti žil v dolnooravskej metropole, kde sa podieľal na organizácii kultúrnych podujatí, napr. Hviezdoslavov Kubín.

Dielo 
Z diaľky..., zbierka básní v próze, Paríž 1936
Janko Alexy, esej / monografia, Paríž 1936
Ruže smútku, zbierka poézie, Paríž 1939
Neresnický, esej, Paríž 1940 
Epištoly ku krajanom, epištoly, Paríž 1940
Predjarie, zbierka poézie reflektujúca utrpenie slovenského národa počas vojnového Slovenského štátu, Londýn 1944
V nezvučnú hodinu (neskôr vydané ako V nezvučnej hodine, Bratislava 1972), zbierka poézie, Londýn 1945
Alena, samostatne publikovaná dlhšia báseň, ktorá je však stratená, lebo celý náklad aj s rukopisom bol zničený pri bombardovaní počas vojny tesne predtým, než kniha opustila tlačiareň, Londýn 1945
Z diaľky (kniha si prepožičiava názov autorovej prvotiny, ale jedná sa o iný titul), výber z autorovej poetickej tvorby z rokov 1936 –1962, Banská Bystrica 1963
Oravci v slovenskej kultúre, súbor životopisov významných oravských rodákov, Dolný Kubín 1964
Oheň na Potomacu, zbierka básní z prostredia amerických černochov – poézia vzdoru proti rasovej diskriminácii a akémukoľvek útlaku (pôvodne mala vyjsť už v roku 1948), Banská Bystrica 1965 
Farbistá kantiléna, výber z autorovej poetickej tvorby z rokov 1936 – 1966, obsahovo takmer identická s výberom Z diaľky, no obsahuje viac básní a celú zbierku V nezvučnej hodine, Bratislava 1967 
Na kameňoch času, zbierka poézie, Bratislava 1973
Slza v ústach, zbierka poézie, Martin 1973
Sentimentálny pútnik, zbierka básní v próze, dovtedy knižne nepublikovaných, z rokov 1937 – 1940, Bratislava 1977
Sentimentálna púť, výber z autorovej poézie doplnený jeho listami, esejami a spomienkami ostatných spisovateľov, Bratislava 1988

autorovi vyšlo i viacero bibliofílií.

Diela o autorovi 
 Milujem horúcim vetrom – Zdenko Kasáč, Bratislava 1973
Múdrosť srdca – Milan Kleň a kolektív, Bratislava 1993
 Florin – Milan Kleň, 1998

Zdroje 

Slovenskí spisovatelia
Slovenskí básnici
Slovenskí novinári
Slovenskí diplomati
Osobnosti z Dolného Kubína
Slovenské LGBT osobnosti
Slovenskí publicisti